정조 6년
持平李羽晉疏曰。伏以。一旱如焚。三農告災。重宸之錦玉靡安。郊壇之圭璧親將而臨街錄囚。仁恩沛然於雷雨。責躬求言。誠意藹然於絲綸。凡所以事天之道。求雨之方。靡不用極。而一理之孚感猶稽。千里之霈澤終靳。天道玄遠。雖不敢知。相與之際。若是其邈然耶。惟我殿下。以聰明睿知之姿。受聖神繼承之緖。萬機靡懈。百度惟貞。盤樂怠傲。不設於心體。聲色玩好。不接於耳目。一國臣民。咸願少須無死。思見德化之成。宜若天心底豫。諸福畢臻。而夫何臨御以來。雷風之沴。旱澇之災。幾乎無歲無之。至於今歲之亢旱而極矣。噫嘻。災不虛生。必有所召。臣愚賤見。竊恐殿下。對越修省之誠。或有所未盡於幽獨得肆之地歟。政令施措之方。或有所未盡於奮發振作之規歟。求助之意雖勤。而來諫之術。或不得其要歟。愛民之念雖切。而分憂之責。或不得其人歟。綱維不張。而有委靡之歎歟。用捨乖方。而無蒐羅之美歟。試以臣耳目之所覩記言之。六條之事。俱有可憂之端矣。於戲。數昨之雨。何其報應之神耶。郊駕纔返。甘霈隨至。禁庭之內。水幾過寸。雖枹鼓之捷。影響之速。何以過此。此正宋臣所謂陛下方寸之雨也。然而乍霈未洽。烈陽旋曝。天之報施於殿下者。又何始惠終吝於造次之間也。噫。天道之風雲不測。殿下之方寸甚微。雖不可得而窺之。而試觀符驗之著於外者。有若殿下所以恐修之工。或有作輟而然。臣愚死罪。以是而知殿下事天之誠。不能無憾也。古人云。和風彗孛。一念間事耳。此豈非殿下加勉處乎。臣於前席。略以振作時中之義。有所仰復。而草草敷奏。辭不達意。今請畢陳之。殿下嗣服之初。慨然以積弊爲念。儀文典禮。每興頹墮之歎。關石和勻。深惟修擧之方。而弊瘼之因循。民國之利病。靡不博詢而周諮。思所以奮勵矯革之策。若將有大有爲之擧。祖宗之遺黎裔胄。莫不以盡復祖宗之良規。挽回祖宗之盛時。鄿向於殿下者。七年于玆矣。然而徒聞今日詢一弊端。明日議一變通。頻對宰執。輪接庶僚。廈氈之上。罔或有一日之暇逸。而廊廟訏謨。絶未見革一弊施一政。而取旨奉行者。日夕之所講究諮諏也。終歸於末如之何。玆曷故焉。夫季世人國之百爲頹靡。一味翫愒。駸駸於土崩瓦解之域者。多是時君世主。明不足以察理。才不足以通變。曾莫知利害之爲何如耳。今殿下。以不世之略。當造命之權。學貫今古。明竝日月。凡某事之不古。某政之爲疵。殆若燭照而龜卜。則奮發變通。特一轉移間事。殿下何憚而不爲是。徒煩聖慮於臨朝之歎耶。抑臣所謂變通者。考求祖宗朝立法之盛意。頹廢者修明之。異宜者損益之而已。非欲取良法美規而紛更之也。傳曰。監于先王成憲。殿下何不念一變至古斟酌節文之爲也。言路之開閉。實關有國之興衰。雖在無事之世。固宜恢張採納之不暇。矧當警懼修省之時乎。今殿下。深下責躬之敎。廣開不諱之門。十行溫音。丁寧懇惻。有足以格神明而感豚魚。庶幾四方風動。嘉謨日陳。而臣愚死罪。竊恐讜言之必不來也。何則。自頃以來。或遇非常之災。輒下求助之音。搢紳韋布。多有出位言事者。別盤新奇之策。雖未有聞。亦豈無一二條可擇於其中。而殿下輒委廟堂稟處。廟堂惟請自上裁處。上下相持。未見略施行者。是以求言之下。視爲故常。訑訑之拒。莫不解體。職在三司者。雖未免强以塞責。上畏逆鱗。下忌抵觸。所謂藥石也。不過溫平可口之劑而已。如此而尙何望消弭之效乎。此雖群下之無良。臣於此。有以知殿下來諫之誠。有所未盡也。且求言之道。不問其人之如何。當論其言之如何。而臣於日前諫臣之批。竊不勝訝惑者。誠使其人不可用。則不宜授置於諫官。官以諫爲名。則不可禁抑其論人。而言之當否。捨而不論。據下摧折之敎。此雖微事。不但有妨於待臺閣開言路之道。亦豈無損於大聖人山藪包含之量乎。國家安危。係於生民之休戚。生民休戚。在於守宰之賢否。臣於日前。亦嘗輒以面奏矣。殿下以殷湯字惠之仁。行周王懷保之政。呴嚅之澤。溢於四方。慈諒之德。洽于萬姓。東民告飢。則發粟而賙哺。西邑延燒。則給材而奠居。仁民之誠。至矣盡矣。然而野有捐瘠。民多流離。蔀屋之下。嗷嗷不已者。夫誰任其咎。噫。彼牧民之官。國家之所分憂也。選部初未能掄揀循良。而惟爲人擇官之是務。方伯又不能黜陟幽明。而惟無勢殘冷之是斥。所以爲州縣者。憂民奉公。蔑蔑無聞。剝民肥己。滔滔自是。專以做好官多得錢。爲第一層道理。是故繡斧一出。贓汚坌起。作奸犯科而流配斥逐者。相望於道路。貪風成俗。不惟不知懲畏。世不以爲羞恥事。前車旣覆。後轍相尋。推髓剝膚。以資權門之輦輸。歲奉月進。更圖他日之吹噓。至於飢莩流亡之患。不啻若越瘠之視然。則向所謂牧民者。適足以殘民。朝家若保之澤。何由下究。草野飢困之狀。徒貽上憂。民安得無歎息愁怨之聲。而獨不爲干和致災之端乎。國之有紀綱。猶人之有血脈。所以條理庶政。維持上下者也。故曰。善計天下者。不視天下之安危。惟察紀綱之理亂。紀綱不振。則風俗頹靡。人君雖勤於立政。善政卒不得立。此朱子所謂治天下之急務也。今殿下。振肅天網。肇修人紀。正名分以定上下之志。核功罪以公賞罰之施。百爲畢張。庶績可凞。而近年以來。逆變層生。公法未伸。元惡大憝。尙逭干紀之誅。凶徒禍孽。亦多漏網之歎。王綱益頹。風俗日壞。人心以之不淑。法綱以之無嚴。悍吏抽刀。嚇逐官長。猾狡邀賞。上誣天聽。編配之典不輕。而逃躱者頂背相屬。漕運之法至重。而故破之歲月不止。甚至於畿甸保障之民。敢作禁門喧鬧之變。變怪疊出。忌憚全無。環顧域中。駸駸爲無法世界。千秋萬代。其將以今日之紀綱爲何如時耶。試取目下事論之。臣以雩壇回蹕時。將官之揮扇於陣上。有所論列。至有該營査實之擧。而該營只以前行一軍校。現發而止。追聞其人。卽後廂領軍之將。一軍皆知。萬目環瞻。而成命之下。終不首實。此輩愚蠢。雖不足責。軍營紀律。掃地無餘者。亦可以觀於此一端矣。夫朝廷。爲萬民之紀綱。而君心。爲萬化之本源。朱子曰。紀綱不能自立。必待人主之心。公平正大。無一毫偏倚之私。然後紀綱有所係而立。然則邦國之振綱。不在於人主之反躬乎。用人之道。惟才是取。取才之術。無間於明陋。苟使明而賢也。用之可也。陋而不肖也。捨之亦可也。必欲先於陋而後於明。則亦非用人之公也。國家規矩。純用門閥。以致進賢之不廣。而名臣碩輔。多出世祿之家。蓽門圭竇。罕見屈起之人。以此論之。天之生才。無或限以門地耶。嗚呼。豈其然也。患在遺逸之不能徧擧。草茅之不能徧搜。遂使懷寶迷邦而人莫之知也。殿下以不遐遺之德。思立無方之規。御極之初。首諮方岳之臣。申明鄕薦之法。而董飭銓部。長弟差擬。茆蔀之間。誥命相續。雨露之不擇猥之竝用。非不美矣。然而奉承之地。或未免矯枉過直。所謂鄕薦者。不問賢否之如何。全取門族之孤寒。已非公選之道。而間有年紀衰邁。筮仕於致仕之歲。除職而多未謝命。謝命而不能供職。以朝家用人之柄。博一己恢公之名。是豈殿下求才之本意。而眞箇才猷之士。烏得無沈鬱之歎乎。凡此六事之失。無非召災之端。夫天地交而成泰。陰陽和而乃雨。天之道也。天人之孚應。間不容髮。今若恐修之或勤或弛。則天心何以底豫。政措之不振不作。則元氣安得宣暢。言路壅閼。上下不能交濟。民情愁苦。沖和足以感傷。紀綱不振。血脈無流通之效。選用乖當。人纔有湮鬱之歎。苟究亢旱所由。恐無出於此六者。臣何敢傅會爲說也。伏惟殿下。少垂察焉。體昔日筵臣之言。而翼翼寅畏。無少間斷。深宮燕閑之時。恒軫上帝之赫臨。重宸丙乙之夜。必若圭幣之親禱。勿以得雨而懈祈雨之念。推大易變通之義。振勵頹墮。斟酌損益。使夫金科玉條。煥然今日之復明。文謨武烈。大哉家法之克承。罔或因循而虛費此可惜歲月。進言則虛受兼聽。執端用中。專無用言之實。無歸應文之科。使群下咸效一得之獻。而無咈逆摧抑之歎。除吏則選用廉良。黜祛奸貪。大明考績之政。具嚴懲貪之刑。俾殿下仁民之實惠。下究於斯民。而無祈寒暑雨之怨。務恢公正。克祛偏倚。慶賞刑殺。一出於公。揮廓振肅。罔干以私。不以威怒而過加私恩而少撓。則綱維可張也。選擧必公。董飭以威。賢惟是用。勿拘所處之地。薦不以實。卽嚴擧主之罪。而亦罔以閥閱而必取。疎賤而或漏。則用捨得宜也。夫如是。則誠格于天。而在天之靈。悅豫于上。恩浹於民。而戴己之願。胥忭于下。可以通壹鬱之氣。可以獲流暢之祥。然而不雨。臣未之知也。臣退自前席。餘懷耿耿。不顧陳腐之愧。敢效芹曝之忱。儻殿下不以人而廢其言。則豈但臣身之與榮。抑亦宗社臣民之幸也。仍伏念。臣倥倥然百無一能。而前後臺省。有除輒膺者。專出於怵畏義分。感激恩造。遂不免竭蹶趨承。夫豈有一分可堪於言責之任而然耶。況臣纔被緘默之斥。雖承勿辭之批。同時諸僚。俱蒙一遞。則在臣私義。獨何敢揚揚冒出。而適當修省之日。親承哀痛之敎。愚誠所激。拚却一己之廉防。章皇謝命。思效芻蕘之萬一。而奈臣才識淺短。聞見謏寡。有志莫就。技止於此何哉。寂寥數語。不過塞責。追逐班行。輒覺靦顔。而捐埃旣無少補。情勢終未一伸。臣固不足恤。而不可使臺閣廉隅。緣臣壞了。伏乞天地父母。諒微忱之非出飾讓。亟命鐫削臣職。以重公器。以安私分。幸甚幸甚。臣無任激切祈懇之至。省疏具悉。第一條第二條。另當體察。第三條。小大章疏。朝家之輒委廟堂覆奏。非無商度而然也。恐涉下行之嫌。豈欲不用其言。言未見施。第當自反。第四條。政値政期。責在政官。依爾言各別申飭。第五條。縱欲留意於振勵。奈此恬嬉成俗。何哉。第六條。亦須嚴飭攸司。俾有實效。爾其勿辭。從速察職。